Breska veðurstofan ráðleggur fólki að halda sig heima í dag og á morgun vegna mestu hitabylgju sem komið hefur á Bretlandseyjum til þessa. Tugum skóla hefur verið lokað vegna hitans. Nokkrum lestaferðum hefur verið aflýst. Gert er ráð fyrir samgöngutruflunum.
Bretum er ráðlagt að halda sig heima í dag og á morgun vegna mestu hitabylgju sem farið hefur yfir Bretlandseyjar til þessa. Veðurfræðingur með áratuga reynslu segist ekki hafa séð önnur eins spákort og fyrir daginn í dag og á morgun.
Um klukkan hálf eitt í dag að breskum tíma var hitinn komin í tæplega 35 stig í Charlwood í Essex. Gert er ráð fyrir að hann fari í 38 stig í Lundúnum í dag og verði enn meiri á morgun. Paul Davies, veðurfræðingur hjá bresku veðurstofunni, sagði í viðtali við Sky fréttastofuna í morgun að hugsanlega ætti hitinn eftir að ná 41 stigi áður en ástandið fer að lagast á miðvikudag. Hann sagðist hafa þriggja áratuga reynslu í faginu og aldrei séð önnur eins spákort og fyrir daginn í dag og á morgun.
Veðurstofan biður landsmenn að halda sig heima í dag og á morgun. Allir sem geta unnið heima ættu að gera það. Gripið hefur verið til margvíslegra ráðstafana til að lágmarka hættu sem fylgir hitabylgjunni, svo sem að loka skólum. Fólk má búast við að járnbrautarlestir aki á helmingi minni hraða en venjulega og í nokkrum tilfellum hefur ferðum verið aflýst.
Paul Davies segir að hitaspáin fyrir morgundaginn sé grimmúðleg og að hann og starfsfélagar hans hafi alvarlegar áhyggjur af ástandinu.
Paul Davies bætir við að því miður sé útlit fyrir að hitabylgjur á borð við þá sem fer yfir Bretland þessa sólarhringana verði ekkert einsdæmi og að líkindum reglulegur viðburður um næstu aldamót.
Breska veðurstofan ráðleggur fólki að halda sig heima í dag og á morgun vegna mestu hitabylgju sem farið hefur yfir Bretlandseyjar til þessa. Tugum skóla hefur verið lokað vegna hitans og gert er ráð fyrir samgöngutruflunum. 